Sėmenų aliejus

Sėmenų aliejus (arba linų aliejus) – augalinis aliejus, gaunamas iš linų sėklų. Būna nuo šviesiai gelsvos iki gintarinės spalvos, pasižymi unikaliu skoniu. Naudojamas maistui (salotoms, pagamintiems valgiams pagardinti), kaip maisto papildas, chemijos pramonėje. Pasižymi didele nepakeičiamų riebalų rūgščių, ypač omega-3, gausa.Frank Gunstone. Vegetable Oils in Food Technology: Composition, Properties and Uses. John Wiley & Sons, 2011, p. 307-8

 Gamyba 

Aliejus spaudžiamas tiek šaltu, tiek karštu būdu. Gaminant maistinį aliejų paprastai naudojamas pirmasis būdas.

Didžiausios linų augintojos yra Kanada, Kinija, JAV, Rusija, Indija, Kazachstanas, Etiopija. Per metus pasaulyje pagaminama apie 2,5 mln. tonų sėmenų aliejaus.Lilian U. Thompson, Stephen C. Cunnane. Flaxseed in Human Nutrition. AOCS Press, 2003, Chapter 1

 Sudėtis 

Sėmenų aliejus turi 52-60 % alfa-linoleno, 15-17 % linolo, 13-22 % oleino, 5-6 % palmitino, 2-4 % stearino riebalų rūgščių.

 Naudojimas 

Sėmenų aliejus naudojamas maistui, taip pat ir chemijos pramonėje gaminant dažus, medienos apdailos ir apsaugos priemones. Siekiant išvengti oksidacijos ir apkartimo, maistui naudojamas sėmenų aliejus turėtų būti laikomas šaltoje, tamsioje vietoje, sandariai uždarytame inde.

Po aliejaus spaudimo likusios išspaudos naudojamos kaip maistingas galvijų arba paukščių pašaras.

 Išnašos 

Kategorija:Augaliniai aliejai